SANParke-baas help self ‘stropers’ vastrekArgieffoto (Foto: Rhino Horn Auction) Die uitvoerende hoof van SANParke het vandeesweek ingespring om sommer self te help om drie vermeende renosterstropers in die Krugerwildtuin agterna te sit en uiteindelik vas te trek. Die voorval het Woensdag in die Tshokwane-gedeelte van die Krugerwildtuin gebeur tydens Fundisile Mketeni se amptelike besoek aan die wildtuin. Luidens ŉ verklaring van SANParke was Mketeni in ŉ helikopter op pad om die westelike grens tussen die Krugerwildtuin en die omliggende gemeenskappe te besigtig, toe ŉ noodroep ingekom het dat veldwagters besig is om vermeende stropers te jaag. Die helikopter het net daar van rigting verander en saam met die wildtuin se honde-eenheid en ŉ ligte vliegtuig gehelp om die verdagtes agterna te sit. Drie verdagtes is aangekeer. ŉ Hoëkaliber jaggeweer, ammunisie, stropingstoerusting en vars renosterhorings is in hul besit gevind. Mketeni het gesê dit is hartseer om die karkas te sien van ŉ renoster wat net ure vantevore vry en rustig in die wildtuin rondbeweeg het – ŉ renoster wat “met sy lewe moes boet weens gierigheid en kriminaliteit”. “Dit was ŉ voorreg om saam met die toegewyde span veldwagters en lugvleuel-kollegas te werk om hierdie drie verdagtes vas te trek wat geen agting vir die wet het nie,” het Mketeni gesê. “Ons hoop dat die departement van justisie die swaarste vonnis moontlik vir hulle sal verseker indien hulle skuldig bevind word om sodoende ŉ boodskap aan ander te stuur wat dieselfde voornemens het. Ek bring hulde aan ons veldwagters en vlieëniers vir hul dapperheid en toewyding – mag julle voortgaan om ons te inspireer met julle vasbeslotenheid om ons fauna en flora te beskerm.” Die verdagtes sal binnekort in die hof verskyn op aanklagte wat met renosterstropery verband hou.